
ΜΑΡΚΟΣ ΜΠΟΛΑΡΗΣ

ΥΦΥΠΟΥΡΓΟΣ ΟΙΚΟΝΟΜΙΑΣ, ΑΝΤΑΓΩΝΙΣΤΙΚΟΤΗΤΑΣ ΚΑΙ ΝΑΥΤΙΛΙΑΣ
Για να είμαστε ανταγωνιστικοί πρέπει να  βελτιώσουμε τρεις δείκτες που συνδέονται με επιδόσεις καινοτομίας: α) την αύξηση της παραγωγικότητας β) προϊόντα ή υπηρεσίες συγκρίσιμες ποιοτικά με άλλων χωρών και γ) διεθνή ανταγωνιστικότητα. Για να πετύχουμε τους στόχους μας αξιοποιούμε πλέον τα χρηματοδοτικά εργαλεία για στοχευμένες δράσεις που ανταποκρίνονται στις ανάγκες της πραγματικής οικονομίας και στις αναπτυξιακές προοπτικές της χώρας. 

Η κυβέρνηση, υλοποιώντας τη δέσμευση του Πρωθυπουργού για τον επαναπροσδιορισμό του αναπτυξιακού προτύπου της Βόρειας Ελλάδας που θα δώσει τη δυνατότητα στις επιχειρήσεις της περιοχής να προβάλλουν τη δυναμική τους, προχώρησε πρόσφατα στην  ίδρυση «Επιχειρησιακής Μονάδας Ανάπτυξης» του υπουργείου Οικονομίας, Ανταγωνιστικότητας και Ναυτιλίας, με έδρα τη Θεσσαλονίκη. Στις αρμοδιότητες της περιλαμβάνονται ο σχεδιασμός ανάπτυξης, υλοποίησης και παρακολούθησης για την Βόρεια Ελλάδα. Με την ίδρυση της Μονάδας αυτής που θα έχει έδρα τη Θεσσαλονίκη η Βόρειος Ελλάδα παίρνει για πρώτη φορά ουσιαστικές, οικονομικές αναπτυξιακές αρμοδιότητες. Μέσα από αυτή την προοπτική οι προτάσεις των φορέων για την ενίσχυση της εξωστρέφειας των επιχειρήσεων θα ενταχθούν σε μια συνολική αναπτυξιακή πρόταση για την περιοχή. 
